23.-26. Juli 2007  S'Mami und ich sind am Mäntig mitem Zug uf Lugano gfahre, wo euis d'Katrin und dä Laurin am Bahnhof abgholt händ. Mir händ dörfe zu ihne und em Steven (dä Katrin ihren Göttibueb) uf dä Campingplatz. Sie händ deht en schöne  grosse Wohnwage.  Aber s'Campingläbe hät mir nur uf die einti Siite gfalle. Lässig isch gsi, dass ich dä ganz Tag han chöne dusse sii, spiele mit dä viele Chind, göötsche, Barfuess laufe, am See und im Pool plantsche und viiiiiiil ässe!  Trotzdem bin ich irgendwie unzfriede gsi. Ich han uh vill brüeled, wenig gschlafe, han sehr vill dä Nuggi welle und immer wieder gseit "hei gah". Viellicht isches ja die ganz Mischig us "chränkle", d'Hitz, d'Umstellig etc. gsi, uf all Fäll hät s'Mami am Mittwuch  entschiede, dass mir am Dunnschtig wieder hei gönd.  Mal luege, wies mir i dä nächschte Ferie dänn so passt - oder ebe nöd.